**Viciu**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai dă-mi, te rog, din fumul de țigară

Pe care-l tragi în piept când te alint,

Ştiu, nu fumezi, dar uneori mă mint

Că te-ar tenta s-o faci în câte-o seară

Când pui în ceașca ta un ciob de miere

Și lași un strop să-ți cadă pe buric

De mă cuprinde flama câte-un pic

Și mă aprind în valuri de plăcere

Ca un trabuc din care tragi cu sete

Și îl transformi cu nonșalanță-n scrum

Lăsând în urmă câte-un nor de fum

Cu fantezii carnale să mă-mbete.

- Îţi plimbi pe jarul gândului cuvântul,

Îmi place să te-ascult. Provocător

Trec mâna peste buze, te măsor

Cu ochii-nchiși, iar tu-mi deschei veşmântul.

Nu fac vreun gest că m-aş grăbi, te-asigur

Că poţi să faci un pas nestingherit,

Aprinzi zâmbind bricheta, un chibrit

Aş prefera, eziţi puţin nesigur...

De vrei să ştii, eşti unicul meu viciu,

Eu nu fumez, dar pentru tine pot

Să uit de maniere şi de tot,

Solicit avocatul din oficiu.

Ioan Grigoraș Liliana Trif